**Óravázlat 3. b osztály**

**Bogár Behemót**

1. ***Olvassuk el a szöveget láncolvasással! Figyeld meg az ismeretlen kifejezéseket!***

(Megbeszéljük, megmagyarázzuk azoknak a szavaknak a jelentését, amiket a gyerekek nem ismertek. „kágyilló” – ez a kifejezés nekem sem volt ismert, de utánanéztem: Vas megyei tájszó, és a csigát, főleg a házatlan csigát illetik ezzel a névvel. – Érdekes, hogy egy másik puhatestűnk, a kagyló neve mennyire hasonlít rá…)

Mi az a tájszó? Hazánk egyes részein ugyanannak a dolognak a megnevezésére más-más szót használnak. Ez leggyakoribb az ételek esetében. Pl: slambuc, öhöm;

Ismeritek-e a lepcsánkát? És a lapcsánkát? Vagy a tócsnit? Esetleg a siligót? Mindegyik ugyanazt az olajban kisütött ételt jelenti. Utánanéztem: 60-nál is több elnevezése van ennek az ételnek országszerte!

1. ***Mi a véleményetek a mese szereplőiről?***
2. Hogyan viselkedtek a katicák? (Azt hitték, hogy Bogár Behemót bántani fogja a csigát, de nem segítettek, csak óvatosan szapulták… Mit jelent ez? Gyáva magatartás, nem mertek szembeszállni vele. Mit jelent az, hogy viszolyogtak a csúf „kágyillótól”? (iszonyodtak, undorodtak.)
3. Hogyan viselkedett Bogár Behemót? (hősiesen, önfeláldozó módon) Miért? Mert saját testi épségét kockáztatta a tűző napon, hogy megmentse a csigát. Miért mondta a történet végén, hogy „Szép volt, Batman!”? (Mert ő is úgy viselkedett, mint a szuperhősök.) Ismertek még más szuperhősöket is? (Superman, Pókember, Amerika Kapitány, stb.)
4. ***A történetben nagyon sok kifejezés található, ami a megy szavunk szinonimája /rokon*** ***értelmű kifejezése.*** (Felírom a táblára: csörtet, vonul, masíroz, igyekszik, indul, fut, caplat, emeli lábát, fenyegető léptekkel tart…, mászik, kúszik, lesétál) Feladat: megbeszéljük a szavak jelentését és egy-egy gyerek eljátssza a többieknek, hogy miképpen mozog az, aki csörtet, vonul, stb.)